
Παντελής Μποροδήμος, Πρ. Πρωτοδικών, Γεν. Γρ. Ένωσης Δικαστών και Εισαγγελέων

Το Σάββατο 10 Οκτωβρίου στην Εθνική Πινακοθήκη η Ένωση Δικαστών και Εισαγγελέων διοργανώνει ημερίδα με θέμα «Δεοντολογία και θεσμικός σεβασμός στη δικαστική αίθουσα». Προφανής στόχος είναι να φωτιστεί από τη διεθνή εμπειρία το ζήτημα ακραίων συμπεριφορών κατά τη διαδικασία στο ακροατήριο, να περιγραφεί η κατάσταση σε άλλες χώρες εντός και εκτός Ευρώπης και να συζητηθούν οι τρόποι με τους οποίους άλλες έννομες τάξεις έλυσαν αντίστοιχα προβλήματα. Δεν είναι κάλεσμα σε κινητοποίηση, δεν είναι διαμαρτυρία, δεν υπάρχει καν εισηγητής από το Δ.Σ. της Ένωσης. Και για τον λόγο αυτό θα περίμενε κανείς ότι μια τέτοια πρωτοβουλία θα γινόταν αντιληπτή ως μια θεσμική προσπάθεια να εξετασθεί το πρόβλημα out of the box,  αξιοποιώντας την ευρωπαϊκή ματιά, αλλά και την εμπειρία ενός αντικειμενικού και θεσμικού τρίτου.  Καλεσμένοι άλλωστε και εισηγητές θα είναι ένας διακεκριμένος δικαστής του Αρείου Πάγου, η Πρόεδρος της Ευρωπαϊκής Ένωσης Δικαστών, ο Αντιπρόεδρος της Διεθνούς Ένωσης Δικαστών και εκπρόσωποι των δικαστικών ενώσεων Ιταλίας και Ην. Βασιλείου.

Αλίμονο όμως… Μια τέτοια προσέγγιση θα προϋπέθετε την ελάχιστη αναγνώριση ότι υπάρχει έστω το πρόβλημα. Ότι, δηλαδή, δεν είναι φυσιολογικό σε ευρωπαϊκή χώρα η πορεία των δικών να εξαρτάται από τις διαθέσεις και τα συμφέροντα μιας μικρής μερίδας «μεγαλοδικηγόρων», με προσβάσεις στα ΜΜΕ και επιδραστικότητα στα social media. Ότι δεν είναι ανεκτό δικαστές, εισαγγελείς αλλά και η πλειοψηφία των δικηγόρων που έχει διαφορετικό ήθος, να εξυβρίζονται και να συκοφαντούνται στη διάρκεια μιας δίκης, χωρίς αποτελεσματικό πλαίσιο προστασίας. Ότι δεν είναι ανεκτό να βιντεοσκοπούνται οι παράγοντες της δίκης χωρίς τη συναίνεσή τους, δεν είναι φυσικό δικηγόροι να καλούν την αστυνομία ζητώντας να συλλάβει συνθέσεις δικαστηρίων και ότι δεν νοείται μια δίκη να παρεμποδίζεται κατά βούληση και να γίνεται show. Πρωτίστως, ότι είναι αδιανόητο οι δικαστές και εισαγγελείς να γίνονται δέσμιοι των λίγων και ισχυρών δικηγόρων και της απροθυμίας της Πολιτείας να τους χαλάσει το κέφι. 

Ασφαλώς, βέβαια, το δικηγορικό Σώμα δεν είναι ενιαία υπόλογο για όλα τα παραπάνω, αφού εδώ και πολλά χρόνια δεν είναι ενιαίο. Το πρόβλημα δεν αφορά στη μεγάλη πλειοψηφία των δικηγόρων που καθημερινά μάχονται τόσο για την επιβίωση, όσο και για τη διατήρηση των κεκτημένων του Κράτους Δικαίου, εκείνων, δηλαδή, που γίνονται και οι ίδιοι συχνά θύματα επιθέσεων από τους ισχυρούς συναδέλφους τους. Με αυτούς συναντηθήκαμε επανειλημμένα σε όλα τα πεδία του θεσμικού διαλόγου: στην κριτική της ποινικής αυστηροποίησης, στον αγώνα για καλύτερες υποδομές, στις προτάσεις για τη δημιουργία σύγχρονων νομικών εργαλείων, στις θέσεις μας για τη συνταγματική αναθεώρηση, για τη δικαστική μεσολάβηση, στην προστασία των δικαιοκρατικών εγγυήσεων, ακόμα και στην κριτική κατά καιρούς της ίδιας της φυσικής μας ηγεσίας. Τους συναντούμε καθημερινά και στις δικαστικές αίθουσες βιώνοντας την άψογη συνεργασία, τον σεβασμό, αλλά και την αγωνία τους για την πορεία της Δικαιοσύνης. Τους βλέπουμε να βιώνουν το ίδιο πρόβλημα πολλές φορές εντονότερα και από εμάς και να γίνονται κι εκείνοι δέσμιοι της αδράνειας των διοικήσεων και των οργάνων τους. Αυτοί οι δικηγόροι δεν μπορούν να ενοχληθούν από μια τέτοια ημερίδα. Ξέρουν καλά τι συμβαίνει.    

Οι «άλλοι», όμως, που ασκούν τη δικηγορία των τηλεπαραθύρων, που μεγαλώνουν τα γραφεία τους στις πλάτες κακοπληρωμένων νέων συνεργατών ή που αξιοποιούν κάθε δίκη για να αυτοπλασαριστούν πολιτικά, ούτε λίγο ούτε πολύ ισχυρίζονται ότι ακόμα και η συζήτηση για τις ακραίες συμπεριφορές τους προσβάλλει την ελευθερία του υπερασπιστικού δικαιώματος. Αν, όμως, όλα τα παραπάνω γίνονται αντιληπτά ως ανεκτή κανονικότητα στα καθ΄ ημάς, ίσως είναι καιρός να ακούσουμε και τι ισχύει στον ευρωπαϊκό χώρο. Να θυμίσουμε π.χ. ότι το ΕΔΔΑ έχει κρίνει περίπτωση δικηγόρου αποβληθέντος από δίκη λόγω ανάρμοστης συμπεριφοράς, κακοπιστίας και περιφρόνησης του δικαστηρίου και απέρριψε την προσφυγή που άσκησε επικαλούμενος προσβολή του δικαιώματος της δίκαιης δίκης (άρθρο 6 παρ.1 ΕΣΔΑ) και του δικαιώματος του σεβασμού της ιδιωτικής ζωής (άρθρο 8 ΕΣΔΑ), με την αιτιολογία ότι «οι κανόνες που επιτρέπουν σε ένα δικαστήριο να αντιδρά σε άτακτη συμπεριφορά σε διαδικασίες ενώπιόν του είναι κοινό χαρακτηριστικό των νομικών συστημάτων των Συμβαλλομένων Κρατών και απορρέουν από την απαραίτητη εξουσία ενός δικαστηρίου να διασφαλίζει την εύρυθμη λειτουργία των δικών του διαδικασιών» (βλ. απόφαση Angeriarv και Greinoman κατά Εσθονίας της 04.10.2022, σκέψη 90). 

Φυσικά το ΕΔΔΑ δεν είναι τοτέμ. Η νομολογία του όμως, που αποτελεί βαρόμετρο της λειτουργίας του Κράτους Δικαίου στις χώρες του Συμβουλίου της Ευρώπης, καταδεικνύει ότι μόνο όταν τα σοβαρά προβλήματα εγείρονται και συζητούνται, μπορούν να υπάρξουν σοβαρές απαντήσεις. Ένας ψύχραιμος παρατηρητής, περιγράφοντας τις αντιδράσεις που προκάλεσε όχι η πρόταση της ΕΔΕ για δημιουργία επαρκούς θεσμικού πλαισίου, αλλά απλά και μόνο η διοργάνωση μιας διεθνούς ημερίδας, διαπιστώνει εύκολα τις αποκλίσεις της δικής μας περίπτωσης και την προφανή αδικία. Οι δικαστές και εισαγγελείς έχουμε ακούσει τα μύρια όσα σε ημερίδες των δικηγορικών συλλόγων για την καθυστέρηση στην απονομή Δικαιοσύνης. Ποτέ δεν διανοηθήκαμε να εμποδίσουμε τη διοργάνωσή τους. Είναι δυνατόν, λοιπόν, κάποιοι σήμερα να κάνουν δήθεν έκκληση για διάλογο, απαιτώντας, όμως, παράλληλα να παύσουμε να μιλάμε για το πρόβλημα;
 
Στη σύγχρονη ψυχιατρική έχει γίνει αντικείμενο μελέτης το φαινόμενο του κατ΄ εξακολούθηση θύτη – κακοποιητή, ο οποίος συκοφαντεί το θύμα του αποδίδοντάς του τοξική επιθετικότητα, μόλις εκείνο αποφασίσει να μιλήσει. Με τον τρόπο αυτό, ο θύτης εδραιώνει την κυριαρχία του ως κανονικότητα, διαμορφώνει την εικόνα της αλλαγής στη στάση του θύματος ως παρέκκλιση από αυτήν και θέτει τους όρους της διατήρησης του status quo έναντι των τρίτων. Οποιαδήποτε ομοιότητα με πρόσωπα και καταστάσεις είναι απολύτως συμπτωματική…



